ጋምቤላን ለመገንጠል ሲንቀሳቀሱ ተደርሶባቸዋል ተብለው ከተከሰሱ ሦስት ተጠርጣሪዎች ሁለቱ ነፃ ወጡ
ራሱን የጋምቤላ ሕዝቦች ነፃነት ንቅናቄ (ጋሕነን) የሚለው ድርጅት አባል በመሆንና የጋምቤላን ክልል ከፌዴሬሽን ለመገንጠል ሲንቀሳቀሱ ተደርሶባቸዋል ተብለው ክስ ከተመሠረተባቸው ሦስት ተጠርጣሪዎች ውስጥ፣ ሁለቱ በነፃ ሲሰናበቱ አንዱ ተከሳሽ ተከላከል ተባለ፡፡በጥር ወር 2008 ዓ.ም. የፌዴራል ዓቃቤ ሕግ ክስ መሥርቶባቸው ሲከራከሩ የከረሙት ተከሳሾች ኦሞት አጉዋ አክዋይ፣ አሸኔ አስቲንና ጀማል ዑመር ሆጃሌ መሆናቸውን መዘገባችን ይታወሳል፡፡ተከሳሾቹ የጋምቤላን ክልል ከፌዴሬሽን የመገንጠል ፖለቲካዊ ግብ በማስቀመጥና ፖለቲካዊ ግባቸውን ለማሳካት በእንግሊዝ፣ በካናዳ፣ በኤርትራና በተለያዩ አገሮች ከሚገኙ የጋሕነን አባላትና አመራሮች ጋር በመገናኘት የአገር ውስጥ አስተባባሪ ሆነው ሲሠሩ እንደነበር ዓቃቤ ሕግ በክሱ ጠቅሶ ነበር፡፡በደቡብ ሱዳን የጋሕነን ከፍተኛ አመራር ከሆነው መታየ ኡቺች ጋር በመገናኘት፣ በኤርትራ ወታደራዊ ሥልጠና የወሰዱ የጋሕነን አባላትን በክልሉ ልዩ ፖሊስ ውስጥ በአባልነት ማስቀጠራቸውንም ዓቃቤ ሕግ በክሱ ዘርዝሮ ነበር፡፡ተከሳሾቹ በአገር ውስጥና በለንደን ከሚገኘው የጋሕነን የውጭ ግንኙነት ኃላፊ ከሆነው ኝኬው አቦላ ጋር በመገናኘት፣ ‹‹ከውጭ አገር የሚመጡ ጋዜጠኞች አኝዋ ዞን ሄደው መረጃ እንዳያሰባስቡ የኢትዮጵያ መንግሥት እየከለከለ ነው፤›› በማለት፣ ከውጭ የዕርዳታ ድርጅቶች ገንዘብ ለመጠየቅ በኬንያ የጋሕነን አመራሮች በሚያደርጉት ስብሰባ ላይ ለመገኘትና ሐሰተኛ መረጃ ለማስተላለፍ ሲንቀሳቀሱ እንደነበርም ክሱ ያብራራል፡፡የፌዴራል መንግሥት ከጋምቤላ ክልል ከኑዌሮች ጋር በመመሳጠር በአኙዋ ብሔረሰብ ላይ የሰብዓዊና የዴሞክራሲያዊ መብት ጥሰት እያደረሰ ስለመሆኑ ለዓለም አቀፉ ማኅበረሰብ ለማዳረስ ሲንቀሳቀሱ እንደነበርም በክሱ ጠቁሟል፡፡የጋሕነን ከፍተኛ አመራሮች ኬንያ ናይሮቢ ላይ ሊያደርጉት በታሰበው ስብሰባ ላይ ሦስቱ ተከሳሾች በመገኘት፣ ‹‹የኢትዮጵያ መንግሥት በጋምቤላ ክልል እየፈጸመ የሚገኘውን የደን ምንጣሮ፣ የመሬት ወረራና አጠቃላይ ሰብዓዊ መብት ጥሰት›› የሚል ጥናታዊ ጽሑፍ ለማቅረብ ሊሄዱ ሲሉ ቦሌ ዓለም አቀፍ አውሮፕላን ማረፊያ በቁጥጥር ሥር ውለውና ክስ ተመሥርቶባቸው ሲከራከሩ ከርመዋል፡፡ክሱን ሲመረምር የከረመው የፌዴራል ከፍተኛ ፍርድ ቤት ልደታ ምድብ 19ኛ ወንጀል ችሎት የዓቃቤ ሕግ ምስክሮችን ሰምቷል፡፡ዓቃቤ ሕግ እንደ ክሱ ያስረዱልኛል ያላቸውን የሰውና የሰነድ ምስክሮች በሦስቱም ተከሳሾች ላይ አቅርቦ አሰምቷል፡፡ዓቃቤ ሕግ ኦሞት አጉዋ አክዋይ በሚባለው ተከሳሽ ላይ ያቀረባቸው ምስክሮችና ሰነዶች እንደ ክሱ ማስረዳታቸውን የጠቀሰው ፍርድ ቤቱ፣ የተከሰሰበትን የፀረ ሽብርተኝነት አዋጅ ቁጥር 652/2001 አንቀጽ 7(2)ን ወደ ወንጀል ሕግ ቁጥር 256(ሀ) በመቀየር እንዲከላከል ብይን ሰጥቷል፡፡አሸኔ አስቲን ቲቶይክና ጀማል ዑመር ሆዳሌ ላይ ዓቃቤ ሕግ ያቀረባቸው የሰውና የሰነድ ማስረጃዎች እንደ ክሱ ሊያስረዱለት ባለመቻላቸው፣ ተጠርጣሪዎቹ መከላከል ሳያስፈልጋቸው በነፃ እንዲሰናበቱ ሰኞ ኅዳር 5 ቀን 2009 ዓ.ም. ውሳኔ ሰጥቷል፡፡ 